Broj: 711-I-855-M-138/22-02-19

Zagreb, 22. ožujka 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev rukovodeće državne službenice Tatjane Karačić,** **ravnateljice uprave Ministarstva poljoprivrede, za davanjem mišljenja Povjerenstva,** na 164. sjednici održanoj dana 22. ožujka 2022.g. daje sljedeće

**MIŠLJENJE**

**Sukladno odredbama ZSSI-a, rukovodeća državna službenica Tatjana Karačić, ravnateljica uprave u Ministarstvu poljoprivrede, može primati mjesečnu naknadu za rad u Upravnom vijeću Hrvatskog veterinarskog instituta.**

 Obrazloženje

Zahtjev za davanjem mišljenja Povjerenstva podnijela je obveznica Tatijana Karačić, ravnateljica uprave Ministarstva poljoprivrede. U Povjerenstvu zahtjev je zaprimljen 09. ožujka 2022. pod poslovnim brojem 711-U-3492-M-138/22-01-4, povodom kojeg se vodi predmet broj M-138/22.

Povjerenstvo ističe kako je člankom 3. stavkom 1. i 2. propisano tko su sve obveznici ZSSI-a. Uvidom u registar obveznika Povjerenstvo je utvrdilo da je Tatjana Karačić ravnateljica uprave Ministarstva poljoprivrede od 18. veljače 2021.g. dok je prije obnašala dužnost pomoćnice ministra Ministarstva poljoprivrede.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Zahtjev za mišljenje podnijela je Tatjana Karačić, rukovodeća državna službenica iz članka 3. stavka 3. ZSSI-a te stoga Povjerenstvo daje obrazloženo mišljenje.

Obveznica u zahtjevu navodi da je prije godinu dana kao državni službenik imenovana ispred Ministarstva poljoprivrede u Upravno vijeće Hrvatskog veterinarskog instituta u Zagrebu za čiji rad prima financijsku naknadu. Nadalje, obveznica navodi kako s obzirom na Smjernicu Povjerenstva o dodatnim naknadama i činjenicu da se nije pronašla kao obveznik u članku 3. ZSSI-a traži mišljenje odnosi li se i na nju kao državnog službenika zabrana primanja mjesečne naknade za radu u navedenom Upravnom vijeću.

Člankom 7. točkom d) ZSSI propisano je da je obveznicima zabranjeno primiti dodatnu naknadu za poslove obnašanja javnih dužnosti.

Člankom 18. stavkom 1. ZSSI-a propisano je da je da obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova niti mogu obavljati poslove upravljanja u poslovnim subjektima.

Stavkom 2. istog članka propisano je da iznimno od stavka 1. ovoga članka, obveznici mogu biti članovi u najviše do dva upravna vijeća ustanova, odnosno nadzorna odbora izvanproračunskih fondova koji su od posebnog državnog interesa odnosno od posebnog interesa za jedinicu lokalne i područne (regionalne) samouprave, osim ako posebnim zakonom nije određeno da je obveznik član upravnog vijeća ustanove odnosno nadzornog odbora izvanproračunskog fonda po položaju. Za članstvo u upravnim vijećima ustanova odnosno nadzornim odborima izvanproračunskih fondova obveznik nema pravo na naknadu, osim prava na naknadu putnih i drugih opravdanih troškova.

Uvidom u registar ustanova i izvanproračunskih fondova od posebnog interesa kojeg ustrojava i vodi Povjerenstvo, utvrđeno je da je Hrvatski veterinarski institut ustanova od posebnog interesa za Republiku Hrvatsku temeljem Odluke o popisu pravnih osoba od državnog interesa od 15. prosinca 2010., Odluke o izmjenama i dopunama Odluke o popisu pravnih osoba od posebnog državnog interesa od 31. siječnja 2014., Odluke o izmjenama i dopunama Odluke o popisu pravnih osoba do posebnog interesa od 15. svibnja 2015. i Odluke o dopuni Odluke o popisu pravnih osoba od posebnog državnog interesa od 25. rujna 2015.g.

Povjerenstvo ističe kako je člankom 3. stavkom 3. propisano da se odredbe iz članaka 10. do 14. glave III. i članaka 48. do 50. ovoga Zakona odgovarajuće primjenjuju i na rukovodeće državne službenike koje imenuje Vlada Republike Hrvatske na temelju prethodno provedenog natječaja.

Navedene zakonske odredbe odnose se na dužnost obveze podnošenja imovinske kartice te na pokretanje postupka zbog utvrđenja moguće povrede ZSSI-a protiv rukovodećeg državnog službenika koji ne ispuni navedenu obvezu te je istima uređen postupak provjere podataka iz podnesenih imovinskih kartica kao i pokretanje postupka zbog kršenja ZSSI-a, ako proizlazi nesklad ili nerazmjer između prijavljene imovine i podataka nadležnih tijela.

Također, primjenjuju se i odredbe članaka 48 do 50. ZSSI-a koje se odnose na sankcije koje se mogu izreći prilikom utvrđivanja povrede ZSSI-a.

Iz navedenog proizlazi da se druge obveze, zabrane i ograničenja propisane ZSSI-om koje obvezuju dužnosnike iz članka 3. stavaka 1. i 2. ZSSI-a ne primjenjuju na rukovodeće državne službenike, odnosno da ih u obnašanju dužnosti ne obvezuje druge odredbe ZSSI-a.

Stoga, rukovodeću državnu službenicu Tatjanu Karačić u obnašanju dužnosti ravnateljice uprave Ministarstva poljoprivrede ne obvezuje članak 7. d) ZSSI-a, kojim se obveznicima zabranjuje primanje dodatne naknade za obnašanje dužnosti, kao niti odredba članka 18. stavka 2.ZSSI-a kojim se obveznicima, tijekom obnašanja dužnosti, zabranjuje primanje naknade za obavljanje funkcije članova Upravnog vijeća ustanova od posebnog interesa za Republiku Hrvatsku i jedinice lokalne i područne (regionalne) samouprave.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Rukovodeća državna službenica Tatjana Karačić, elektronička dostava
2. Objava na internetskoj stranici Povjerenstva
3. Pismohrana